**Banka e Shqipërisë**

Departamenti i Politikës Monetare

**Vrojtimi i Besimit të Biznesit dhe Konsumatorit**

**Tremujori i dytë 2013**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Treguesi i Ndjesisë Ekonomike**

Treguesi i ndjesisë ekonomike (TNE) shënoi nivelin 82.4 në tremujorin e dytë të vitit 2013, në rënie me rreth 6.2 pikë përqindjeje. Niveli aktual i TNE-së qëndron rreth 17.6 pikë përqindje nën mesataren afatgjatë. Përkeqësimi i treguesit të ndjesisë ekonomike në këtë periudhë u ndikua kryesisht nga rënia e besimit në sektorin e shërbimeve. Në të njëjtin drejtim, por në një masë më të vogël, ndikoi dhe rënia e besimit në sektorin e industrisë dhe atë të ndërtimit. Nga ana tjetër, përmirësimi i shënuar në treguesin e besimit të konsumatorit kontribuoi pozitivisht në treguesin e përgjithshëm për ekonominë.

1. Treguesi i ndjesisë ekonomike (TNE)



Burimi: Vrojtimi i besimit të biznesit dhe vrojtimi i besimit të konsumatorit, Banka e Shqipërisë.

**Sektori i industrisë**

Treguesi i besimit në sektorin e industrisë shënoi rënie me 5.3 pikë përqindje në tremujorin e dytë të vitit 2013. Pasi iu afrua nivelit të mesatares së pesë viteve të fundit në tremujorin e parë të vitit, TBI aktualisht qëndron 5.1 pikë përqindje poshtë saj. Rënia e TBI u ndikua nga rritja e gjendjes së *inventarëve* (e cila futet me shenjën e anasjelltë në ndërtimin e TBI) dhe rënia e balancës së *prodhimit industrial*.

1. Treguesi i besimit në industri (në pikë përqindje).



Burimi: Vrojtimi i besimit të biznesit, Banka e Shqipërisë.

Në vijim, analiza e disa treguesve që nuk përfshihen në ndërtimin e TBI-së.

Gjatë tremujorit të dytë të vitit 2013, *gjendja e përgjithshme ekonomike* është vlerësuar disi e përmirësuar krahasuar me tremujorin e mëparshëm dhe balanca përkatëse është rritur me 2.2 pikë përqindjeje. *Gjendja aktuale e biznesit* është vlerësuar më keq se në tremujorin e kaluar, sipas opinioneve të mbledhura. Balanca e kësaj pyetje regjistroi rënie me 3.6 pikë përqindje. *Kuadri ligjor dhe institucional* dhe *marrëdhëniet me bankat* renditen ndër faktorët kryesorë, të cilët kanë ndikuar negativisht ecurinë normale të bizneseve të sektorit të industrisë.

Bizneset në sektorin e industrisë kanë vlerësuar në rënie kërkesën e brendshme dhe atë për eksporte. Mungesa e kërkesës u pasqyrua në rritjen e inventarëve në tremujorin e dytë të vitit 2013. *Gjendja financiare* e bizneseve është raportuar e përkeqësuar në tremujorin e dytë dhe balanca përkatëse ra me 9.4 pikë përqindje.

*Norma e shfrytëzimit të kapaciteteve* ra me 0.7 pikë përqindje në krahasim me tremujorin e kaluar dhe qëndron rreth 0.5 pikë përqindje poshtë mesatares historike.

**Sektori i ndërtimit**

Pas përmirësimit të ndjeshëm (+17.3 pikë përqindje) të shënuar një tremujor më parë, treguesi i besimit në sektorin e ndërtimit shënoi rënie me rreth 6.0 pikë përqindjeje në tremujorin e dytë të vitit 2013. Niveli aktual i TBN-së qëndron rreth 20.6 pikë përqindjeje nën mesataren e tij afatgjatë dhe rreth 13.2 pikë përqindje nën mesataren e pesë viteve të fundit. Përkeqësimi i treguesit të besimit në ndërtim u përcaktua nga zhvillimet negative në tre balancat përbërëse të tij: vlerësimi për situatën e *prodhimit* (-8.5 pikë përqindjeje), për kërkesën (-5.0 pikë përqindjeje) dhe për *situatën e punësimit* në këtë sektor (-4.5 pikë përqindjeje).

1. Treguesi i besimit në ndërtim (në pikë përqindje).



Burimi: Vrojtimi i besimit të biznesit, Banka e Shqipërisë.

Në vijim, analiza e disa treguesve që nuk përfshihen në ndërtimin e TBN-së.

Bizneset e sektorit të ndërtimit kanë vlerësuar lehtësisht në përmirësim *situatën e përgjithshme ekonomike* në vend në tremujorin e dytë të vitit dhe balanca përkatëse u rrit me rreth 2.2 pikë përqindjeje. *Gjendja e përgjithshme e biznesit* për tremujorin e dytë të vitit 2013 vijon të vlerësohet negativisht pothuajse në të njëjtin nivel me tremujorin e mëparshëm. Gjendja e *inventarëve* vlerësohet të jetë rritur dhe bizneset në këtë sektor vlerësuan negativisht *gjendjen e tyre financiare*.

*Çmimet e prodhimit* në ndërtim janë vlerësuar në rënie në tremujorin aktual dhe e njëjta tendencë pritet të vijojë dhe në tremujorin e ardhshëm. Ndërkohë, *kërkesa* në sektorin e ndërtimit pritet të rritet gjatë tremujorit të tretë të vitit 2013.

*Norma e shfrytëzimit të kapaciteteve* prodhuese në sektorin e ndërtimit rezultoi rreth 61.0%. Kjo normë rezultoi rreth 2.6 pikë përqindjeje më e lartë krahasuar me tremujorin e mëparshëm dhe rreth 5.6 pikë përqindje nën mesataren historike. *Pamjaftueshmëria e kërkesës* vlerësohet si faktori me ndikimin më të madh në nivelin aktual të shfrytëzimit të kapaciteteve në këtë sektor.

**Sektori i shërbimeve**

Treguesi i besimit në shërbime (TBSH) shënoi rënie me rreth 13.9 pikë përqindjeje në tremujorin e dytë të vitit 2013. Përkeqësimi i besimit në sektorin e shërbimeve u përcaktua nga vlerësimet negative në tre balancat përbërëse të tij. *Gjendja e përgjithshme e biznesit* dhe *situata financiare* e ndërmarrjeve në këtë sektor janë vlerësuar negativisht në tremujorin e dytë të vitit 2013. Balancat përkatëse shënuan rënie me rreth 22.4 dhe 11.9 pikë përqindjeje. Në të njëjtin drejtim ndikoi dhe vlerësimi negativ për *situatën e punësimit* në këtë sektor dhe balanca përkatëse shënoi rënie me rreth 7.4 pikë përqindjeje. Niveli aktual i TBSH-së qëndron rreth 19.8 pikë përqindjeje nën mesataren e tij afatgjatë dhe rreth 19.3 pikë përqindjeje nën mesataren e pesë viteve të fundit.

1. Treguesi i besimit në shërbime (TBSH).



Burimi: Vrojtimi i besimit të biznesit, Banka e Shqipërisë.

Në vijim, analiza e disa treguesve që nuk përfshihen në ndërtimin e TBSH-së.

Ndërmarrjet që operojnë në sektorin e shërbimeve kanë vlerësuar negativisht *gjendjen e përgjithshme ekonomike* në vend në tremujorin e dytë të vitit 2013. Balanca përkatëse shënoi rënie me rreth 18.9 pikë përqindjeje. *Kërkesa* në këtë sektor është vlerësuar gjithashtu në rënie gjatë tremujorit të dytë të vitit 2013. *Korrupsioni, ekonomia informale* dhe *marrëdhëniet me bankat* renditen nga bizneset si faktorët me ndikimin më të madh në aktivitetin e tyre. Për tremujorin e tretë të vitit, bizneset në sektorin e shërbimeve presin një përmirësim të *gjendjes së biznesit* dhe rritje të *kërkesës* për shërbimet e tyre.

*Norma e shfrytëzimit të kapaciteteve* në sektorin e shërbimeve regjistroi vlerën76.4%. Kjo normë rezulton rreth 4.1 pikë përqindjeje më e ulët krahasuar me tremujorin e mëparshëm. Niveli aktual i shfrytëzimit të kapaciteteve qëndron rreth 5.5 pikë përqindjeje nën mesataren afatgjatë. *Pamjaftueshmëria e kërkesës* për shërbime vlerësohet të jetë faktori kryesor që pengon shfrytëzimin e kapaciteteve në këtë sektor.

**Besimi i konsumatorëve**

Besimi i konsumatorëve është përmirësuar në tremujorin e dytë të vitit 2013, për të dytin tremujor radhazi. Treguesi i besimit të tyre shënoi rritje me 5.7 pikë përqindje, duke u pozicionuar mbi mesataren historike të këtij treguesi. Përmirësimi i TBK u përcaktua nga pritje më optimiste për *situatën e ardhshme ekonomike* dhe situatën e tyre *financiare*, balancat përkatëse u rritën me 8.5 dhe 5.6 pikë përqindje. Njëkohësisht, balanca e *blerjeve të mëdha* u përmirësua me 5.9 pikë përqindje ndërsa balanca e situatës së të *ardhurave-shpenzimeve* u rrit me 2.8 pikë përqindje.

1. Treguesi i besimit të konsumatorëve (TBK).



Burimi: Vrojtimi i besimit të konsumatorit, Banka e Shqipërisë.

Në vijim, analiza e disa treguesve që nuk përfshihen në ndërtimin e TBK-së.

Përmirësimi i gjendjes së përgjithshme të besimit të konsumatorit u reflektua në të gjitha aspektet e tjera, për të cilat intervistohen. Vlerësimi për *gjendjen financiare* dhe *situatën ekonomike* u rrit gjatë tremujorit të dytë të vitit. Njëkohësisht, pritjet e konsumatorëve për normën e *papunësisë* për gjashtëmujorin e ardhshëm kanë ardhur në rënie për të dytin tremujor radhazi.

Perceptimi për koston e jetesës është ulur, së bashku me pritje më të ulëta inflacioniste. Balanca e pyetjes lidhur me nivelin e kursimeve ka regjistruar një rritje të lehtë, me 2.9 pikë përqindje.

Tabelë 1: Treguesit e besimit sipas sektorëve\*.

|  |  |  |  |  |
| --- | --- | --- | --- | --- |
|  | **Vlerat që nga T2-2002** | **2012** | **2013** | **Situata aktuale** |
|  | **min.** | **mes.** | **maks.** | **T2** | **T3** | **T4** | **T1** | **T2** | **Koniunkturale\*\*** | **Strukturore\*\*\*** |
| Industri | -18.1 | -3.4 | 6.1 | -9.8 | -11.5 | -9.9 | -6.3 | -11.6 | ­↓ | -- |
| Ndërtim | -41.1 | -8.7 | 9.2 | -29.1 | -36.3 | -40.5 | -23.3 | -29.3 | ↓ | -- |
| Shërbime | -13.1 | 2.1 | 21.1 | -6.7 | -13.6 | -3.0 | -3.7 | -17.6 | ↓ | -- |
| Konsumator | -20.5 | -12.4 | -6.4 | -14.5 | -13.2 | -16.3 | -15.8 | -10.5 | ­↑ | - |

Burimi: Vrojtimi i besimit të konsumatorit, Banka e Shqipërisë.

*\*) Me përjashtim të treguesit të konsumatorit, treguesit janë llogaritur nga balanca të rregulluara sezonalisht..*

*\*\*) Situata krahasuar me tremujorin e mëparshëm..*

*\*\*\*) Situata për secilin tregues konsiderohet shumë e kënaqshme (+ +) kur treguesi është më shumë se 1 devijim standard më i lartë se mesatarja; situata konsiderohet e kënaqshme (+) kur treguesi është më pak se 1 devijim standard më i lartë se mesatarja; situata konsiderohet e pakënaqshme (-) kur treguesi është më pak se 1 devijim standard më i ulët se mesatarja; dhe situata konsiderohet shumë e pakënaqshme (--) kur treguesi është më shumë se 1 devijim standard më i ulët se mesatarja..*

Tabelë 2: Balancat kryesore të sektorëve të ekonomisë (në pikë përqindje)\*.

|  |  |  |  |  |
| --- | --- | --- | --- | --- |
|   | **2011** | **2012** | **2013** |  |
|   | **T3** | **T4** | **T1** | **T2** | **T3** | **T4** | **T1** | **T2** | **T3-pritje** |
| **Kërkesa** |
| **Total**  | -9.6 | -17.5 | -17.0 | -20.6 | -24.4 | -24.0 | -16.9 | -22.3 | 8.7 |
| Industri | -4.8 | -9.0 | -14.1 | -18.7 | -19.0 | -15.9 | -16.7 | -15.2 | 9.8 |
| Ndërtim  | -22.3 | -28.3 | -30.2 | -31.7 | -41.6 | -48.3 | -28.3 | -33.5 | 5.1 |
| Shërbime | -1.8 | -15.3 | -6.6 | -11.4 | -12.6 | -7.9 | -5.5 | -18.4 | 11.1 |
| **Gjendja e përgjithshme e biznesit** |
| **Total**  | -7.3 | -15.6 | -17.9 | -21.2 | -27.1 | -24.4 | -15.0 | -22.8 | 4.1 |
| Industri | -1.8 | -7.3 | -12.3 | -18.3 | -23.7 | -20.6 | -17.2 | -18.0 | 11 |
| Ndërtim  | -18.9 | -26.1 | -28.0 | -33.3 | -41.9 | -45.5 | -27.5 | -27.4 | -2.8 |
| Shërbime | -1.2 | -13.4 | -13.2 | -12.2 | -15.6 | -7.1 | -0.4 | -22.8 | 3.9 |
| **Prodhimi** |
| **Total**  | -8.7 | -16.1 | -21.6 | -20.8 | -27.4 | -29.0 | -18.3 | -25.9 | 6.2 |
| Industri | 0.6 | -7.4 | -12.5 | -14.0 | -19.8 | -15.8 | -11.5 | -18.2 | 9 |
| Ndërtim  | -18.0 | -24.7 | -30.7 | -27.6 | -35.0 | -42.3 | -25.2 | -33.7 | 3.3 |
| **Konsumatorët** |
| Situata financiare | -1.2 | -4.6 | -9.8 | -12.7 | -7.0 | -12.1 | -14.5 | -9.7 | 5.2 |
| Çmimet pas 1 viti, në % | 2.01 | 2.2 | 2.2 | 2.4 | 2.1 | 2.2 | 2.40 | 2.20 |  |
| Blerje të mëdha | -38.6 | -30.2 | -44.8 | -49.3 | -48.2 | -45.6 | -54.2 | -46.5 | 40.8 |
| Kursimi | -45.6 | -40.8 | -43.9 | -45.8 | -46.2 | -53.7 | -54.7 | -52.3 | -47.0 |

Burimi: Vrojtimi i besimit të konsumatorit, Banka e Shqipërisë.

*\*) Me përjashtim të sektorit të konsumatorit, balancat janë të rregulluara sezonalisht.*

Grafik 6: Balancat kryesore të vrojtimit të konsumatorit.



Burimi: Vrojtimi i besimit të konsumatorëve, Banka e Shqipërisë.

Grafik 7: Balancat kryesore të vrojtimit të bizneseve, të agreguara në nivel ekonomie.



Burimi: Vrojtimi i besimit të biznesit, Banka e Shqipërisë.

**Aneks**

**Shpjegime metodologjike**

-**Balanca** është treguesi që përdoret më shpesh për agregimin e të dhënave cilësore nga vrojtimet. Ajo llogaritet si diferencë midis përqindjes së përgjigjeve pozitive dhe përqindjes së përgjigjeve negative. Balanca shprehet në pikë përqindje.

-**Treguesi i Besimit** (TB) ndërtohet për çdo sektor dhe llogaritet si mesatare e thjeshtë e balancave të rregulluara sezonalisht, të treguesve të cilët kanë korrelacionin më të lartë me serinë e referencës (serinë e të dhënave reale të ekonomisë).

**-Treguesi i Ndjesisë Ekonomike** (TNE) përmbledh të gjitha balancat (13) e përdorura për llogaritjen e treguesve të besimit për të katër sektorët, të peshuara sipas aktivitetit ekonomik. Ai shpreh me anë të një treguesi të vetëm ndjesitë për aktivitetin ekonomik në vend, të dy prej grupeve kryesore ekonomike: biznesit dhe konsumatorëve.